钦定古今图书集成/明伦汇编/氏族典/第388卷 > 李藩
## 钦定古今图书集成/明伦汇编/氏族典/第388卷 > 李藩

按《唐书李藩传》：“藩字叔翰，其先赵州人。父承仕为湖
南观察使，有名于时。藩姿制闲美，敏于学，居父丧，家
本饶财，姻属来吊，有持去者，未尝问，益务施与。居数
年，略尽，年四十馀，困广陵间，不自振，妻子追咎藩晏
如也。徐州张建封辟节度府，建封卒，濠州刺史杜兼
疾驱至，阴有觊望，藩谓曰：‘君宜速还，否则以法劾君’。”
兼恨之，因诬奏藩有非望。德宗怒，密诏杜佑杀之。佑
雅器藩，得诏，十日不发，帝亟追藩，既入，帝望其状貌，
曰：“是岂作乱人邪？”释之。拜秘书郎，累擢吏部郎中。坐
小累，左授著作郎，再迁给事中。制有不便，就敕尾批
却之。裴垍白宪宗，谓藩有宰相器，因拜门下侍郎、同
中书门下平章事。河东节度使王锷赂权近求兼宰
相，密诏中书门下曰：“锷可兼宰相。”藩遽取笔灭“宰相”
字，署其左曰：“不可。”既而事寝。李吉甫复相，藩罢为太
子詹事，卒，谥曰贞简。